b'\n_START_ARTICLE_\nJohann Friedrich Hartknoch\n_START_PARAGRAPH_\nJohann Friedrich Hartknoch (latv. Johans Fr\xc4\xabdrihs Hartknohs) (18. syyskuuta 1740 Go\xc5\x82dap, It\xc3\xa4-Preussi \xe2\x80\x93 1. huhtikuuta 1789 Riika) oli latvialainen cembalisti ja kustantaja. Is\xc3\xa4lt\xc3\xa4\xc3\xa4n musiikkikoulutuksen saanut Hartknoch toimi K\xc3\xb6nigsbergiss\xc3\xa4 kustannusalaan perehtyess\xc3\xa4\xc3\xa4n vuodesta 1761 nuoren Johann Friedrich Reichardtin opettajana. Kaksi vuotta my\xc3\xb6hemmin h\xc3\xa4n perusti Mitauhun (nyk. Jelgava) kustannustalon, jolla oli haaraosasto Riiassa. Sittemmin Riian-osastosta tehtiin kustannustalon p\xc3\xa4\xc3\xa4toimipaikka ja kustannettavaksi otettiin kirjallisuuden ohella musiikki. Johann Friedrich Hartknochin kuoleman j\xc3\xa4lkeen kustannustalon toimintaa jatkoi h\xc3\xa4nen samanniminen poikansa (1768\xe2\x80\x931819)._NEWLINE_Hartknoch julkaisi muiden muassa seuraavien merkkihenkil\xc3\xb6iden kirjallista tuotantoa: Johann Gottfried von Herder \xe2\x80\x93 joka oli Hartknochin l\xc3\xa4heinen yst\xc3\xa4v\xc3\xa4 \xe2\x80\x93, Immanuel Kant, Nikolai Karamzin, vapaaherra Adolph Knigge, Mihail Lomonosov ja Ven\xc3\xa4j\xc3\xa4n keisarinna Katariina II. Musiikkikustantajana Hartknochin p\xc3\xa4\xc3\xa4paino suuntautui Mannheimin koulukuntaan sek\xc3\xa4 Johann Sebastian Bachin poikien Carl Philipp Emanuelin, Johann Christianin ja Johann Christoph Friedrichin ja n\xc3\xa4iden l\xc3\xa4hipiiriin kuuluneen Johann Gottfried M\xc3\xbcthelin samoin kuin aiemman oppilaansa Reichardtin s\xc3\xa4vellystuotantoon. Vuosina 1767\xe2\x80\x931797 Hartknochin kustannustalo julkaisi musiikkia yhteens\xc3\xa4 35 nimekett\xc3\xa4, jotka kaikki kuitenkin painettiin Leipzigissa.'